**LEES: RUT 1:1-19a**

**RUT SE KINDERS**

**1. Op reis gaan en grense oorsteek**

Naomi en Rut se verhaal is die verhaal van elkeen van ons se lewe. Dis die verhaal van op reis gaan en grense oorsteek. In elkeen van ons se lewe is daar hierdie twee reise aan die gang - die reis aan die buitekant, wat te make het met ‘n mens se uiterlike, fisiese omstandighede en aktiwiteite, en die reis aan die binnekant, wat te make het met hoe jy die diepste betekenis van jou lewe verstaan en van daaruit lewe – of nie. Verder: as ‘n mens reis dan bly jy nie op dieselfde plek nie, né. Daar is verandering in jou lewe. En baiekeer het die verandering te make met die oorsteek van grense. Soms gebeur die verandering mét jou – jy het dit nie gekies nie, en ander kere neem jy weer bewustelik ‘n besluit om ‘n bepaalde grens oor te steek. Die vraag is: hoe kom hierdie innerlike en die uiterlike, die bewustelike en die onwillekeurige bymekaar in ‘n mens se lewe en jou ervaring? Want dit kán tog nie los wees van mekaar nie. Op ‘n manier het hulle – die binnekant en die buitekany - met mekaar te make. Kom ons luister na Naomi en Rut se verhaal, en ons luister of ons die Here se Woord oor ons eie lewe en ons eie lewensreise daarin kan hoor.

**2. Naomi en die natuurlike gang van die lewe**

Miskien is een manier om die karakter van Naomi hier aan die begin van die verhaal te verstaan om te besef dat sy staan vir die natuurlike gang van die lewe. Ons sien baie van hoe die lewe maar gaan in Naomi se lewe raak. Die lewe hét maar sy ops en sy afs. Dis ‘n mengsel van voorspoed en teëspoed, en dis vir ons almal so. Die begin van die verhaal vertel hoe dat Naomi en haar man en haar twee seuns moet wegtrek uit hulle land uit as gevolg van droogte en hongersnood, en nou moet hulle as vreemdelinge in ‘n ander land gaan bly. En sulke soort goed gebeur in ons lewe en in ons wêreld, nie waar nie? Miljoene der miljoene mense oor die wêreld is vandag ekonomiese en politieke vlugtelinge wat in ander lande woon. Dis sekerlik nie maklik nie. Baie van ons kinders en familie wat in die buiteland woon vertel ons van die ops en die afs van om aan te pas in ‘n ander land. As jy geld het help dit, maar jy bly op ‘n manier ‘n buitestaander. En dan het ons hier in ons eie gemeenskap die mense wat van elders hier tussen ons kom woon. Baiekeer arm, baiekeer sonder die regte dokumente, uitgelewer aan uitbuiting en baie ontberings. Dis hoe die lewe gaan, en wie weet watter veranderings nie nog vir ons en ons kinders voorlê nie...

Nog ‘n verandering wat Naomi in haar lewe ervaar – nog ‘n grens wat sy oorsteek - is die verandering van volheid na leegheid. Al moes hulle wegtrek na Moab het Naomi ‘n gesin waaraan sy behoort. En daar in Moab trou haar seuns elkeen met ‘n Moabitiese vrou. Naomi kry twee skoondogters by en haar lewe is vol. Sy maak ‘n bestaan daar in die land waar sy nou woon. Maar, lees ons hier, kort nadat hulle in Moab aangekom het is haar man, Elimelek al oorlede, en na ‘n ruk sterf beide haar seuns ook. En nou is Naomi se verhaal ‘n verhaal van verlies en van afskeid neem. Al wil ‘n mens hoe graag kan jy nie die dinge en die mense in jou lewe waarvoor jy lief is vries op ‘n plek wat vir jou volmaak lyk nie. En soms is die verandering wreed en baie seer. Dis hoe die lewe is, is dit nie?

As jy so kyk na jou lewe tot hier toe: wat was die tye van volheid en van voorspoed? Wat was die goeie besluite wat jy of jou ouers gemaak het tot hier toe? En wat was die tye van swaarkry en van verlies? Wat was die goed, wie was die mense van wie jy al in jou lewe moes afskeid neem? En kan jy besef dat dit nog in die toekoms verder weer gáán gebeur? Daar gaan tye van swaarkry wees. Ons weet nie wat dit gaan wees nie, maar ons weet dat dit daar gaan wees. Maar daar gaan ook goeie tye wees. Tye waarin jy iets van vrede en vreugde ervaar in jou omstandighede. En daar gaan tye van afskeid wees. Tye van alleen verder gaan. Naomi se lewe vertel ons iets van die natuurlike gang van die lewe en van die grense wat ons elkeen moet oorsteek.

**3. Rut en die dieper roeping**

Maar dan is daar die ander karakter ook in hierdie verhaal. En sy is die eintlike hoofkarakter. Rut, wie se lewe onlosmaaklik met Naomi s’n verbind is, maar wat vertel van die dieper reis wat altyd binne in en deur die natuurlike reis van die lewe loop. Miskien sou mens kon sê Rut se lewe wys ons dat ‘n mens se natuurlike lewe nie onbelangrik is nie, maar dat dit ook nie allerbelangrik is nie. Daar is ‘n dieper werklikheid wat nog baie, baie meer belangrik is. Dink bietjie daaroor: Rut was nie ‘n vreemdeling in Moab nie. Sy was dalk heel gemaklik in haar geboorteland. Maar dan kom hierdie uitlanders daar aan, en Rut trou oor etniese, selfs rasgrense met ‘n man wat ‘n ander taal praat as sy. Maar so leer sy die God van Israel ken. Die Verbondsgod, Jahweh. Nadat haar man dood is, stel haar skoonma haar vry van enige verdere verpligtinge. Die natuurlike ding sou wees om nou weer hier in Moab met iemand anders te trou. Tussen hakies: let op hoe dat Naomi steeds in natuurlike terme dink: sy dink oor die moontlikheid om nou weer ‘n natuurlike kind te kry met wie haar skoondogter sou kon trou.

Maar Rut weet, sy ervaar dat daar ‘n dieper behoort is as die natuurlike. Daar is ‘n dieper pad wat nog meer sinvol is. En sy kies om self ‘n vreemdeling te word en saam met haar skoonma op reis te gaan: “waar u gaan sal ek gaan; waar u bly, sal ek bly; u volk is my volk; u God is my God...” Rut steek ‘n grens oor, en van nou af gaan die uiterlike gang van haar lewe vervleg wees met ‘n dieper innerlike werklikheid. “Waar u gaan sal ek gaan; u God is my God; waar u sterf sal ek sterf.” En so is daar ook ‘n sterf aan haarself waarvan Rut op ‘n manier bewus is.

**4. Betlehem**

Die interessante, die wonderlike is dat Naomi en Rut dan weer die grens oorsteek na Israel toe en by Bethlehem uitkom. En, lees ons hier, dit was aan die begin van die garsoes. Daar is met ander woorde weer voorspoed, daar’s weer kos hier in Bethlehem. Na die omswerwinge, na die oorsteek van grense, die prysgee van haarself, kom daar vir Rut en Naomi ook uiterlik weer voorspoed. En gaan lees gerus weer die verhaal verder. Ons weet hoe dat die Here vir Rut ‘n man gegee het – Boas - hoe dat sy en Naomi met ander woorde weer ‘n heenkome gevind het, en – belangrik – onthou dat Boas en Rut se agterkleinkind koning Dawid was wat ook daar uit Bethlehem gekom het. En onthou veral van die groot koning uit Dawid se nageslag wat in Bethlehem gebore is: Jesus Christus ons Here.

Uiteindelik is dit mos juis Jesus Christus se lewe en dood en opstanding wat ons help om Naomi en Rut se verhaal te verstaan soos wat ons dit nou gehoor het. Sý lewe en dood en opstanding is die innerlike reis waarin Rut en ons almal deel, en wat maak dat ons uiterlike, natuurlike reis ‘n baie dieper betekenis het.

So hier is die uitnodiging vir jou en vir my vanoggend, broer en suster, en in die besonder vir julle mense wat vandag belydenis van hulle geloof aflê. Kan jy in Jesus Christus deur die Heilige Gees al hoe meer die innerlike, geestelike reis binne in die uiterlike, natuurlike reis raaksien? Kan jy Rut wees wat sê “U God is my God, U volk – hierdie liggaam van Christus – is my volk”?

Ons kan nie altyd ons uiterlike omstandighede kies nie, en ons uiterlike paaie verskil baie van mekaar. Party het dit swaar, party het dit maklik. Party is as kinders in die liggaam van Christus ingeplant met hulle doop, ander het nie daardie voorreg gehad nie. Uiterlike omstandighede is nie onbelangrik nie; dit beïnvloed mens se lewe. Maar die belangrikste is die innerlike roeping waarvan niemand van ons kan wegkom nie, en waarop elkeen moet antwoord. Die roeping om God as die diepste geheim van jou lewe raak te sien, en in die gees op reis te wees na Bethlehem ... en na Jerusalem, die stad van vrede.

Mag elkeen van ons dit doen, en mag ons op hierdie reis waarop ons is – en spesifiek julle wat belydenis afgelê het – mag ons mense wees wat ander uitnooi om saam met ons te reis. Mag ons nie bang wees dat ons lewe vervleg raak met ander mense s’n nie. Soos Naomi en Rut, verskillende generasies, verskillende volke en tog uiteindelik saam by Bethlehem. Kom ons wees mense wat die waarde van getrouheid ken. En kom ons verwelkom die vreemdelinge en die weduwees en die weeskinders saam met ons in die Here se liggaam. Kom ons sorg vir hulle.

AMEN